Olimpiu Moruțan a fost printre protagoniștii meciului Ankaragucu - Fenerbahce 3-0, în Cupa Turciei, în urmă cu 5 zile, când și a înscris pentru formația sa. Însă ieri, "tricolorul" a fost trecut pe banca de rezerve și așa se pare că va rămâne până la finalul sezonului.
Naționala României poate primi o lovitură grea și din partea lui Olimpiu Moruțan, după ce mai mulți jucători reprezentativi nu mai prind echipele de club în perspectiva Campionatului European din vară. Dacă în ceea ce-i privește pe Ianis Hagi, Radu Drăgușin sau Horațiu Moldovan motivele țin de ordin sportiv, în cazul lui Moruțan lucrurile stau diferit.
Mijlocașul nu va mai juca la Ankaraguku, unde e împrumutat de Galatasaray, pentru că se află la un singur meci de atingerea a 25 de partide ca titular și implicit plata unui bonus de performanță cuprins în contractul agreat de cluburile din Istanbul și Ankara în vara lui 2023.
La primul meci ca titular, clubul trebuie să plătească un milion de euro
După meci, întrebat despre situația românului, antrenorul Emre Belozoglu a explicat de ce l-a "uitat" pe "tricolor" pe bancă. În contractul dintre Galatasaray și Ankaragucu există o clauză care prevede ca formația din Istanbul să primească o sumă de bani atunci când Moruțan bifează al 25-lea meci la galben-albaștri. Cel mai probabil este vorba de un milion de euro, atât cât a fost stipulat și în înțelegerea dintre Galata și FCSB.
"Dacă Moruțan joacă, va trebui să plătim o sumă pe care clubul nostru nu și-o permite, atunci când prinde al 25-lea meci ca titular. Dacă cluburile nu ajung la un acord, pare imposibil ca Moruțan să reapară în primul 11", a precizat Emre Belozoglu, conform Sabah. O altă soluție ar fi ca jucătorul român să fie introdus pe parcursul meciurilor și astfel ar putea juca pentru a prinde lotul pentru Euro 2024, dar fără să atingă cel de-al 25-lea meci ca titular.
De la transferul la Ankaragucu, Olimpiu Moruțan a jucat în 29 de meciuri, din care 24 ca titular. A înscris 5 goluri și a oferit 3 pase decisive pentru formația din capitala Turciei.